咏贞妇彭城刘氏诗
高允 (NanBei)
两仪正位，人伦肇甄。爰制夫妇，统业承先。虽曰异族，气犹自然。生则同室，终契黄泉。（一章）封生令达，卓为时彦。内协黄中，外兼三变。谁能作配，克应其选。寔有华宗，挺生淑媛。（二章）京野势殊，山川乖互。乃奉王命，载驰在路。公务既弘，私义获著。因媒致币，遘止一暮。（三章）率我初冠，眷彼弱笄。形由礼比，情以趣谐。忻愿难常，影迹易乖。悠悠言迈，戚戚长怀。（四章）时值险屯，横离尘网。伏锧就刑，身分土壤。千里虽遐，应如影响。良嫔洞感，发于梦想。（五章）仰惟亲命，俯寻嘉好。谁谓会浅，义深情到。毕志守穷，誓不二醮。何以验之，殒身是效。（六章）人之处世，孰不厚生。心存于义，所重则轻。结愤钟心，甘就幽冥。永捐堂宇，长辞母兄。（七章）茫茫中野，翳翳孤丘。葛蔂冥蒙，荆棘四周。理苟不昧，神必俱游。异哉贞妇，旷世靡俦。（八章）